I n f o r m á c i a 
o priebehu a výsledkoch Svetového potravinového summitu päť rokov neskôr

Na summite sa zúčastnili delegácie 184 členských štátov FAO, OSN, delegácie štátov so štatútom pozorovateľa a zástupcovia medzinárodných vládnych organizácií. 
	V zmysle uznesenia vlády SR č. 607 z 5. júna 2002 k návrhu na účasť delegácie Slovenskej republiky na Svetovom potravinovom summite päť rokov neskôr sa zúčastnila desaťčlenná delegácia SR, ktorá postupovala počas summitu podľa uznesením vlády SR schválenej smernice. Delegáciu SR viedla podpredsedníčka vlády SR Mária Kadlečíková. V zastúpení Pavla Koncoša, ministra pôdohospodárstva SR, alternátom delegácie bol László Könözsi, štátny tajomník MP SR. 
	V rámci Svetového potravinového summitu sa uskutočnilo sedem plenárnych zasadnutí, úvodný a záverečný slávnostný ceremoniál a osemnásť sprievodných odborných podujatí.
	V rámci inauguračného ceremoniálu vystúpili Carlo Azeglio Ciampi, prezident Talianskej republiky, Kofi A. Annan, generálny tajomník Organizácie Spojených národov, ktorí vo svojich vystúpeniach privítali delegátov summitu a súčasne upozornili na vážnosť diskutovanej témy, akou je zabránenie ďalšieho rozširovania hladu a podvýživy vo svete a hodnotenie päťročného úsilia a spolupráce na medzinárodnej a národnej úrovni bojovať proti tomuto nepriaznivému fenoménu v rámci Rímskej deklarácie a prijatého Akčného plánu Svetového potravinového summitu (Rím, Talianska republika, november 1996).
Odkaz Jeho svätosti pápeža Jána Pavla II., v ktorom bola zvýraznená úloha svetového spoločenstva, Organizácie Spojených národov pre výživu a poľnohospodárstvo a podpora Svätej stolice v boji s hladom a chudobou vo svete, predniesol Jeho eminencia kardinál Angelo Sodano, štátny tajomník Svätej stolice. 

Vo vystúpení Jacquesa Dioufa, generálneho riaditeľa FAO, bol analyzovaný pokrok v prijatí záväzkov Rímskej deklarácie a v Akčnom pláne Svetového potravinového summitu znížiť počet hladujúcich vo svete na polovicu súčasnej úrovne (na 400 miliónov) do roku 2015. 
Z analýzy vyplynulo, že dosiahnutý pokrok je nedostačujúci, ale realizované úlohy a kroky možno považovať za prospešné. Pripomenul najmä: 
-	vypracovanie národných stratégií potravinovej bezpečnosti vrátane národných diskusií v 150 rozvojových krajinách a v krajinách s prechodnou ekonomikou (vrátane SR)
-	prípravu stratégií poľnohospodárskeho obchodu boli pripravené regionálnymi hospodárskymi organizáciami 
-	efektívny vplyv Špeciálneho programu potravinovej bezpečnosti pre malých vidieckych výrobcov, farmárov v 69 krajinách
-	program prevencie proti cezhraničným chorobám zvierat a rastlín (SR sa zúčastňuje programu)
-	program mobilizácie povedomia cez národné a mediálne aktivity (SR sa tiež zapája)
Okrem ďalšieho hodnotenia výsledkov summitu, čo je pokles o 22 miliónov podvýživených ľudí, v prejave sa analyzovali aj finančné zdroje a ďalšie limitujúce faktory pokroku v záväzkoch Akčného plánu. Naznačil finančné potreby, možné zdroje a vyzval k politickej vôli hláv štátov a vlád v spoločnom boji s chronickou podvýživou, hladom a chudobou. 
V budúcich opatreniach a implementácii záverov summitu FAO sa považuje za účelné opierať sa o prijatie rozvojového programu z konferencie ministrov (Doha, Katarská republika, november 2001), konferencie financovania rozvoja – z pozície rozvinutých štátov. 
Návrh programu proti hladu, ktorý FAO predstaví a bude dopracovávať s členskými štátmi a bude základom pre prácu, dialóg medzi partnermi pre mobilizáciu zdrojov. 
Ďalšia mobilizácia vrátane politického rozmeru je predmetom deklarácie „Medzinárodná aliancia proti hladu“, podľa ktorej sa očakáva, že boj s hladom a podvýživou sa stane prioritou vlád, parlamentov, miestnych autorít a verejnosti. 

V rámci prvého plenárneho zasadnutia summit zvolil Silvia Berlusconiho, predsedu rady ministrov Talianskej republiky za predsedu summitu, ktorý tiež oslovil delegátov prejavom zvýrazňujúcim úlohy svojej krajiny v spolupráci s FAO eliminovať hlad a podvýživu. 
Summit pozdravili a oslovili vystúpeniami Walter Veltroni, primátor mesta Rím, Aziz Mekouar, nezávislý predseda Rady FAO a Adisak Sreesunpagit, predseda Výboru pre svetovú potravinovú bezpečnosť. 
Summit ďalej schválil program práce a procedurálne pravidlá. Za podpredsedov summitu boli zvolení prezidenti Haitskej republiky, Nigérijskej republiky, Sudánskej republiky, Republiky Srí Lanka a predseda vlády Kráľovstva Tobago. 
Za spolupredsedajúcich diskusií pri okrúhlom stole boli zvolení vedúci delegácií Kolumbie, Nového Zélandu, Kanady, Tanzánie, Jordánska, Belgického kráľovstva. Bolo potvrdené menovanie mandátového výboru a prerokovaná prvá priebežná správa. 
Za najvýznamnejšiu udalosť prvého dňa summitu možno považovať schválenie hlavnej Deklarácie Svetového potravinového summitu päť rokov neskôr - Medzinárodná aliancia proti hladu.

V poobedňajších hodinách v rámci plenárneho zasadnutia sa začali hlavné vystúpenia vedúcich delegácií členských štátov FAO a medzinárodných organizácií. Z pozície pokračovania aktivít Svetového potravinového summitu a rozpracovania opatrení v súvislosti s pokrokom v siedmich záväzkoch Akčného plánu Svetového potravinového summitu boli najzaujímavejšie vystúpenia z rozvojových krajín Afriky, Ázie, Spojených štátov amerických, Francúzskej republiky. 
Prejav v zastúpení Európskej komisie predniesol predseda Európskej komisie Romano Prodi. Potvrdil solidaritu v boji s extrémnym hladom a chudobou ako jednu z priorít v stratégii Európskej únie a uviedol, že to je dôvodom prípravy stratégie v oblasti obchodu, vo výskume, v práci s verejnosťou a v spolupráci s krajinami. 
EÚ sa považuje za najväčšieho importéra poľnohospodárskych produktov v spolupráci s rozvojovým svetom. 
Nariadenia EÚ v rámci poľnohospodárskej politiky sa zameriavajú na budúcu redukciu podpory obchodu, bezpečnosť potravín a kvalitu, vidiecky rozvoj a služby v oblasti životného prostredia. Sú záväzné pre EÚ a obsahujú rozpracované všetky závery z Programu rozvoja z Dohy, Monterreyských dohôd a Miléniového summitu. Ďalej je široká orientácia spolupráce na 34 krajín s najväčšou ohrozenosťou potravinovej bezpečnosti v Afrike, Ázii, Latinskej Amerike a Karibskej oblasti. 
V prejave bola potvrdená potreba vynaložiť všetky prostriedky na boj s hladom a podvýživou. Súčasne bola potvrdená kľúčová úloha FAO ako strediska výnimočnosti ako aj pokračovanie plodnej spolupráce medzi EÚ a FAO, záverom bola vyjadrená plná podpora hlavnej Deklarácii, ktorú prijal summit orientovaný na Medzinárodnú alianciu proti hladu. 

V poobedňajších hodinách sa časť delegácie SR zúčastnila na odborných podujatiach summitu orientovaných na prácu FAO v rámci Špeciálneho programu potravinovej bezpečnosti. 

V druhý deň konferencie (11. júna 2002) na treťom plenárnom zasadnutí bolo zaradené hlavné vystúpenie Slovenskej republiky, ktoré predniesla vedúca delegácie SR Mária Kadlečíková, podpredsedníčka vlády SR. Vo svojom vystúpení tlmočila posolstvo J.E. prezidenta SR Rudolfa Schustera a vlády SR ako najvyššiu politickú vôľu pripojiť sa k úsiliu zintenzívnenia a inovácie pôvodne prijatých záväzkov. Ďalej analyzovala situáciu a postoj SR v nadväznosti na implementáciu Všeobecnej deklarácie o ľudských právach OSN (1948) a Rímskej deklarácie Svetového potravinového summitu (1996) z pohľadu SR. Upozornila na sériu otvorených problémov, ktoré úzko súvisia s eliminovaním hladu a podvýživy vo svete, napr. podpora nových technológií vrátane biotechnológií, hľadanie optimálnych trendov pri riešení podvýživy detí, matiek, ale aj v stratégii výživy mladej generácie a zraniteľných skupín obyvateľstva, závažné problémy v zásobovaní s potravinami a poľnohospodárskymi produktmi, zaistenie dostatočných zdrojov vody a závlah, rozvoj vidieka a pod. Záverom deklarovala, že naša krajina je pripravená po boku ďalších európskych krajín a EÚ (ako členská krajina OECD) niesť svoj podiel (podľa svojich hospodársko-sociálnych možností a geografického umiestnenia) na riešení úloh v boji s podvýživou a hladom, súčasne podporila hlavnú deklaráciu Svetového potravinového summitu päť rokov neskôr – WFS:fyl a ďalšie navrhované závery v oblasti potravinovej bezpečnosti, rozvoja vidieka a špeciálnu orientáciu na krajiny, kde obyvateľstvo trpí deficitom potravín. 
Počas tretieho a štvrtého plenárneho zasadnutia pokračovali tiež vystúpenia vedúcich národných delegácií a medzinárodných organizácií. Z pohľadu spolupráce SR vo FAO za pozoruhodné považujeme vystúpenia krajín EÚ, Českej republiky, Ruskej federácie a ďalších európskych, afrických a a ázijských štátov. 

Členovia delegácie SR sa zúčastnili v druhý deň summitu na sprievodných podujatiach:
-	Predstavenie návrhu FAO Program proti hladu
-	Podujatie o práci v oblasti mobilizácie verejného povedomia spojenej s vystúpeniami nositeľov Nobelovej ceny a laureátov Svetovej ceny potravín 

Záverom sa účastníci pripojili k výzve 15 laureátov Svetovej ceny potravín 
(z Bangladéšu, Čínskej ľudovo-demokratickej republiky, Švajčiarskej konfederácie, Spojených štátov mexických, Dánskeho kráľovstva, Veľkej Británie a Spojených štátov amerických).

Slovenská republika sa zúčastnila 11. júna 2002 na diskusii druhého okrúhleho stola, ktorú viedol Lyle Vanclief, minister poľnohospodárstva a agro-potravín Kanady v spolupredsedníctve s Edwardom N. Lowassom, ministrom vodného hospodárstva a rozvoja živočíšnej výroby z Tanzánie. 
Vedúca delegácie SR sa zapojila do diskusie príspevkom orientovaným na aktivity SR, činnosť Národného sekretariátu pre pokračovanie Svetového potravinového summitu, návrh opatrení a možných nástrojov na dosiahnutie cieľov, záväzkov Akčného plánu SPS. 
Pri okrúhlom stole diskutovali zástupcovia z 37 krajín Afriky, Ázie, Severnej Ameriky, Latinskej Ameriky a Karibskej oblasti, Európy (Bosna a Hercegovina, Talianska republika, Cyperská republika, Írska republika, Turecko).
	
Za významné podujatie summitu bolo považované (za účasti časti delegácie SR) celosvetové stretnutie k problematike vidieckych žien, ktoré majú vážnu a nosnú úlohu v boji proti hladu a podvýžive. Na tomto sprievodnom podujatí pod záštitou vlády Švédskeho kráľovstva, FAO, OSN a ďalších organizácií sa zúčastnili okrem delegátov zástupcovia mimovládnych organizácií a medzinárodných masmediálnych prostriedkov. 
	Záverom prítomné delegátky (vrátane SR) jednohlasne podporili Odkaz z Ríma pre Johannesburg – Svetový summit o trvalo udržateľnom rozvoji. 

Na piatom a šiestom plenárnom zasadnutí pokračovali vystúpenia vedúcich národných delegácií a medzinárodných organizácií ako aj 3. diskusia pri okrúhlom stole. Bola otvorená sprievodná výstava spojená s odborným seminárom na tému záhrady pre školy a nemocnice.
Samostatná medzinárodná konzultácia bola venovaná úlohám a pomoci FAO pre spotrebiteľov a ochrane životného prostredia prostredníctvom kódexov pre potraviny, ochrany rastlín a zvierat.
V poobedňajších hodinách v kinosále rakúskej izby boli premietnuté filmy o stratégii vidieckeho rozvoja a úlohách Svetovej banky. 

Záverečný deň summitu sa orientoval v rámci siedmeho plenárneho zasadnutia na vystúpenia vedúcich delegácií. Za zaujímavé považujeme národné vystúpenia Japonska 
a Maďarskej republiky. 

Delegáti boli oboznámení so záverečnými správami z paralelne prebiehajúcich udalostí so Svetovým potravinovým summitom päť rokov neskôr: 
-	z fóra súkromného sektora
-	z fóra mimovládnych organizácií
-	zo dňa parlamentu (uskutočnilo sa na pozvanie Parlamentu Talianskej republiky a Medziparlamentnej únie 11. júna 2002), kde Národnú radu Slovenskej republiky zastupoval Ladislav Ambróš, predseda Výboru NR SR pre životné prostredie a ochranu prírody.

Časť delegácie SR sa zúčastnila na sprievodnom podujatí k trvalo udržateľnému rozvoju hôr, ktoré sa uskutočnilo v rámci Medzinárodného roka hôr OSN – rok 2002 a Slovenská republika patrila medzi iniciátorov podujatia. Záverom bola prijatá Deklarácia Svetového potravinového summitu päť rokov neskôr – trvalo udržateľný rozvoj hôr a lesov pri príležitosti Medzinárodného roka hôr. 
Bola prednesená aj záverečná správa mandátového výboru. Súbežne sa summit sústredil na tematický okruh prostredníctvom vedecko-technického stretnutia na tému Právo na potraviny. 

	Svetový potravinový summit päť rokov neskôr bol ukončený slávnostným záverečným ceremoniálom, na ktorom sa zúčastnilo niekoľko ministrov vlády Talianskej republiky, čelní predstavitelia systému OSN, Svätej stolice a ďalšie významné osobnosti politického, verejného života z celého sveta. 
Záverečné prejavy predniesli Jacques Diouf, generálny riaditeľ Organizácie Spojených národov pre výživu a poľnohospodárstvo – FAO, Silvio Berlusconi, predseda Rady ministrov Talianskej republiky, predseda Svetového potravinového summitu päť rokov neskôr. Po záverečnom ceremoniáli ako súčasť summitu sa uskutočnila medzinárodná tlačová konferencia. 

	V rámci pobytu delegácie SR počas summitu v ústredí FAO sa uskutočnili aj tieto sprievodné aktivity:

-	prijatie vedúcej delegácie SR, podpredsedníčky vlády SR pre európsku integráciu Márie Kadlečíkovej, generálnym riaditeľom FAO Jacquesom Dioufom 9. júna 2002. Prijatie bolo zamerané na ďalší rozvoj a upevnenie vzájomných vzťahov medzi SR a FAO, pripravovanú návštevu generálneho riaditeľa FAO v SR 11. – 13. júla 2002 spojenú s odovzdávaním najvyššieho ocenenia FAO za rok 2002 – medaily Agricola J.E. Rudolfovi Schusterovi, prezidentovi SR, národný príspevok do Zvereneckého fondu FAO, významné oblasti spolupráce, podpora udelenia titulu Centrum výnimočnosti – Centre of Excellence pre stredisko FAO o zložení potravín krajín SVE v Bratislave, nedostatok zdrojov pre širšie rozvinutie európskej vedecko-výskumnej siete ESCORENA, organizačno-technické a medzinárodno-politické pozadie účasti hláv štátov a vlád a delegácií na summite a ďalšie súvisiace témy

-	pracovná konzultácia s Davidom Harcharikom, námestníkom generálneho riaditeľa FAO 10. júna 2002 – oblasti spolupráce vo vede, výskume, vzdelávaní a lesníctve

-	pracovné stretnutie s p. Margaretou Winbergovou, ministerkou poľnohospodárstva, výživy a rybárstva Švédskeho kráľovstva - integračné ambície SR v poľnohospodárstve, problémy vidieckych žien

-	konzultácie členov delegácie SR z MP SR a MZV SR v ústredí FAO a na Regionálnom úrade FAO k novozaloženým projektom a iniciatívam, k Memorandu o príprave 
23. zasadnutia Regionálnej koordinačnej komisie FAO/WHO pre potravinové štandardy a normy (Bratislava 10. – 13. september 2002), k rozpracovaniu nových programov, programu  využívania Slovenského strediska a pod. 

-	účasť na prehliadke Slovenského strediska FAO, ktoré pôsobilo počas celej konferencii ako súčasť sekretariátu summitu, na základe pozvania FAO

-	oficiálna prehliadka vybraných častí WAICENTu – Svetového informačného centra pre poľnohospodárstvo a ďalších informačných aktivitách medzinárodných organizácií (Svetový potravinový program – WFP, IFAD)

-	recepcia na základe pozvania J.E. prezidenta Talianskej republiky

-	oficiálne prijatie delegátov summitu J. Svätosťou pápežom Jánom Pavlom II. v priestoroch Vatikánu

-	prezentácia o svetovom pokroku v biotechnológiách, organizovanej mimovládnymi organizáciami Fórum pre životné prostredie a rozvoj

Dosiahnuté závery a výsledky 

Delegácia Slovenskej republiky na Svetovom potravinovom summite päť rokov neskôr, na jeho sprievodných aktivitách, podujatiach, ďalších prijatiach, odborných konzultáciách vystupovala a plnila úlohy v zmysle uznesenia vlády SR č. 607 v bode A.2. 
z 5. júna 2002, podľa ktorého bola schválená Smernica o postupe delegácie SR na summite. Stanovené úlohy, závery z tejto Smernice zabezpečila delegácia SR v plnej miere. 

Hlavným vystúpením SR na plenárnom zasadnutí, účasťou na diskusii pri okrúhlom stole k analýze a opatreniam na efektívnejší pokrok v Akčnom pláne svetového summitu, príspevkami k problematike vidieckych žien v strednej a východnej Európe, k deklarácii Medzinárodného roka hôr bola zabezpečená aktívna odborná prezentácia nášho štátu na celosvetovej scéne. 

Za výrazné rozširovanie informovanosti a prezentácie Slovenskej republiky možno považovať, že Slovenské stredisko v ústredí FAO (umiestnené v átriu v hlavných vstupných priestoroch) bolo zaradené ako oficiálna miestnosť sekretariátu svetového summitu a slúžila pre delegátov predovšetkým svojím moderným informačno-komunikačným vybavením.

Z prijatých záverov Svetového potravinového summitu päť rokov neskôr, sprievodných rokovaní a podujatí vyplývajú pre Slovenskú republiku hlavne tieto záväzky: 
-	aktívne sa podieľať na kapitolách, hlavných programoch, ktoré sa zameriavajú na rozpracovanie výsledkov summitu v Programe FAO v rokoch 2002-2003 a v Strednodobom pláne do roku 2007
-	z pozície krajiny zaradenej do skupiny krajín OECD vo FAO zúčastniť sa spolupráce na dopracovaní Programu proti hladu, Programu biotechnológií, vytvárať priestor a hľadať možnosti v rámci aktívnej rozvojovej pomoci SR a prispieť dobrovoľným príspevkom do Zvereneckého fondu proti hladu zriadeného pri FAO, ktorého potreba bola opätovne podporená celosvetovým spoločenstvom v rámci summitu
-	pokračovať v ďalšom rozvíjaní činnosti pri implementácii prijatých deklarácií a výziev summitu na národnej úrovni a v rámci medzinárodnej spolupráce za odbornej podpory Výboru pre spoluprácu SR s FAO a pri ňom pôsobiacom Národnom sekretariáte pre pokračovanie aktivít Svetového potravinového summitu pri Ministerstve pôdohospodárstva SR
-	plniť záväzky SR v rámci hodnotenia Akčného plánu Svetového potravinového summitu v súlade s kritériami a požiadavkami Výboru pre svetovú potravinovú bezpečnosť a závermi 31. Konferencie FAO (november 2001)

Ministerstvo pôdohospodárstva SR zabezpečí realizáciu úloh, záväzkov zo Svetového potravinového summitu päť rokov neskôr v spolupráci s Ministerstvom zahraničných vecí SR. V špecifických odborných témach sa predpokladá spolupráca s Ministerstvom zdravotníctva SR, Ministerstvom práce, sociálnych vecí a rodiny SR, Ministerstvom životného prostredia SR, Ministerstvom hospodárstva SR, Ministerstvom školstva SR, Ministerstvom vnútra SR, Ministerstvom regionálneho rozvoja SR, Štatistickým úradom SR a podľa potreby s mimovládnymi organizáciami a ďalšími inštitúciami.